**Županov kotiček**

Z zaključkom božično novoletnih praznikov je sovpadel tudi začetek volilnega leta, v katerem se bomo Slovenci kar dvakrat podali na volišča. Prvič maja, ko bomo volili poslance t.i. evropskega parlamenta, čeprav gre v resnici samo za poslance parlamenta EU in drugič jeseni, predvidoma konec septembra ali v začetku oktobra, ko bomo vnovič volili župane in občinske svetnike po slovenskih občinah.

**Obdobje neformalne volilne kampanje**

V zvezi s tem velja omeniti neko, po mojem prepričanju vse bolj škodljivo in povsem nepotrebno razvado, vse bolj značilno za Slovenijo, da nekateri, posamezne stranke in tudi posamezni možni kandidati, začnejo z neke vrste volilno kampanjo že veliko prej, preden napoči čas z zakonom določene volilne kampanje. Skratka, že celo leto pred volitvami se začnejo vrstiti politični napadi na posamezne funkcionarje ali stranke ali poslanske in, če gre za občine, svetniške liste in župane, kar že veliko prezgodaj začne hromiti delovno zmožnost organov oblasti (parlamenta, vlade, občinskih svetov ipd.), povzročati bolj ali manj histerično vzdušje med volivci, spodbujati nestrpnost, povzročati dodatne stroške predlagateljem in kandidatom (tudi v Trzinu so posamezni, tedaj še možni kandidati objavljali volilna sporočila in izobešali plakate že pol leta pred zadnjimi volitvami, kar v bistvu pomeni celo kršitev zakona) in ne nazadnje celo priskuti volitve nekaterim volivcem, ki se morda tudi zato ne udeležijo volitev. Prav vse to je razlog, da si podpisani že pred dosedanjimi štirikratnimi občinskimi volitvami v Trzinu nisem dovolil takšnega početja in sem čakal, razen morda z zgolj formalno napovedjo, da nameravam kandidirati, s predvolilnimi dejavnostmi vsaj do začetka zakonsko določenega roka za začetek volilnih opravil. Po drugi strani pa smo bili tudi v Trzinu doslej pred vsemi dosedanjimi razpisi volitev, kot rečeno, priče neformalnih in v bistvu nezakonitih volilnih kampanj že celo leto pred volitvami. In kot vse kaže se tudi tokrat temu, žal, ne bomo izognili.

**Se je že začelo**

Na zadnji seji občinskega sveta je eden od svetnikov in za zdaj nesojeni župan, ki povrhu vsega ne izpolnjuje nekaterih ključnih pogojev, da bi bil župan in svetnik, uprizoril pravi izpad, ko je vsevprek zmerjal in obtoževal ter dobesedno s kričanjem in vedenjem, ki je skregano z najbolj elementarno vljudnostjo, kaj šele s protokolom, po katerem potekajo seje občinskega sveta, onemogočil normalno vodenje in odvijanje seje, skušal na ta način vsiliti občinskemu svetu mnenje, ki preprosto ne zdrži in nima podlage v predpisih in tako rekoč vsiliti podpisanemu, naj v prihodnje vodi postopke javnih posameznih razpisov tako, da bi ti postopki potekali v nasprotju z veljavnimi občinskimi predpisi (poslovnikom, posameznimi pravilniki ipd.). Nekoliko za tem se je v decembrskem občinskemu glasilu pojavil članek enega najbolj vnetih županovih nasprotnikov, v katerem podpisnik postavlja celo vrsto trditev, ki vse po vrsti ne držijo in kažejo ali na popolno nevednost pisca ali, bolj verjetno, na njegovo edino zelo demagoško in populistično namero, da z neresnicami in obtožbami, kako je nekdo nekoga ogoljufal, škodoval ipd., povzroči škodo ljudem, ki so s polno mero odgovornosti omogočili, da je občina ravnala v skladu s predpisi na državni ravni in ravni EU in sprejela dejansko bolečo odločitev, ki pa se ji ni bilo mogoče izogniti in kakršni se tudi po drugih občinah ne morejo in niso izognili.

**»Što se babi htilo, to se babi snilo«**

Pisec omenjenega pamfleta si je na koncu privoščil tudi neko napoved in obelodanil svojo prav gotovo »srčno željo«, češ da pisec tega Županovega kotička na naslednjih volitvah ne bo kandidiral za župana. Gre, kot rečeno, za željo omenjenega pisca, za katero pa vsaj za zdaj ni nobene stvarne osnove. Podpisani se bom o tem, ali bom kandidiral ali ne in za kaj bom kandidiral odločil, ko bo za to čas; za takšno odločitev pa je štiri ali celo tri mesece pred volitvami ravno pravi čas. Svoje delo pa bom vse do volitev opravljal enako zavzeto in v skladu s svojim prepričanjem in vedenjem, kaj je potrebno in dobro za Občino Trzin oziroma, kaj je treba storiti, da Občina Trzin ne bo popustila v svojem tempu razvoja, ki je zaradi krize in s tem zaradi krčenja proračuna, žal, že tako upočasnjen. Napoved v omenjenem pamfletu je potemtakem razumeti samo v skladu s sporočilom znanega pregovora, ki sem ga ravno zaradi njegove učinkovitosti navedel v izvirnem jeziku v podnaslovu tega zadnjega dela svojega kotička, za kar se bralcem seveda opravičujem; vendar res dobro zveni. Z drugimi besedami: sam se predvolilnih manevrov in izpadov ne nameravam iti, čeprav se zaradi drugih najbrž ne bo mogoče povsem izogniti odzivom na že običajne žaljive obtožbe, neresnične in zavajajoče trditve ipd.

Tone Peršak